open-index/open-wikipedia-markdown huggingface dataset:
Gibraltarinsalmi

**Gibraltarinsalmi** (, , ) on Välimeren ja Atlantin yhdistävä salmi. Salmen pohjoisrannalla sijaitsevat Espanja ja Gibraltar, etelärannalla Marokko ja Espanjalle kuuluva Ceutan kaupunki. Gibraltarinniemellä olevaa vuorta ja Marokon pohjoisrannikolla olevaa Jebel Musan vuorta kutsuttiin antiikin ajalla nimellä *[[Herakleen pylväät]]* (). Ceutassa sijaitseva Monte Hachon vuori kuuluu joidenkin mielestä näihin pylväisiin.

Gibraltarinsalmi on kapeimmillaan 13 kilometriä leveä. Salmen syvyys on noin 300 metriä. Salmessa on voimakkaita merivirtauksia. Pinnassa virtaama on yli miljoona kuutiometriä sekunnissa Välimeren suuntaan ja pohjassa hieman vähemmän Atlantin suuntaan.  Syy tähän on se, että pääasiassa Bosporinsalmen kautta Välimereen tuleva sadevesi ei riitä korvaamaan haihtumista. Näin ollen Atlantista virtaa korvaavaa, suolaista merivettä. Myös tästä osa siis haihtuu. Jos takaisinvirtausta Atlanttiin ei olisi, Välimeren suolapitoisuus kasvaisi jatkuvasti. Nyt kuitenkin Atlantin vettä suolaisempi ja siis raskaampi vesi valuu Atlanttiin ja sieltä tulee pintavirtauksena korvaavaa, vähemmän suolapitoista vettä tilalle. Näin tasapaino säilyy niin kauan, kunnes salmi ehkä taas sulkeutuu.

Salmen sijainti on strategisesti tärkeä, koska meriliikenne Atlantilta Välimerelle ja takaisin kulkee salmen kautta. Toisessa maailmansodassa Britannia hallitsi salmea Gibraltarilla sijaitsevasta tukikohdastaan käsin ja pystyi tehokkaasti rajoittamaan saksalaisten sukellusveneiden kulkua Välimerelle ja sieltä takaisin. Yhdenkään Atlantilta Gibraltarin kautta Välimerelle päässeen saksalaisen sukellusveneen ei tiedetä päässeen takaisin Atlantille.  

## Lähteet

## Aiheesta muualla

* U-boats, Density Currents and the Strait of Gibraltar 
* http://www.nature.com/nature/journal/v462/n7274/abs/nature08555.html
Sopimus

**Sopimus** eli **välipuhe** on kahden tai useamman tahon välinen toimi, jolla luodaan tai muutetaan velvoitteita.  

## Sopimuksen solmiminen
Sopimus voidaan tehdä suullisesti tai kirjallisesti. Molemmat ovat yhtä päteviä, mutta kirjallinen muoto helpottaa todistelua sopimuksen sisällöstä. Tietyissä erityistapauksissa, esimerkiksi kiinteistön kaupassa, sopimus on pätevä vain kirjallisena.

Sopimusosapuolia voivat olla erilaiset oikeussubjektit, kuten ihmiset, yritykset ja julkisyhteisöt. Sopimuksen tekeminen edellyttää, että sopijapuolet ovat oikeustoimikelpoisia ja oikeuskelpoisia. Sopimusta tehtäessä voi käyttää edustajaa. Vakiosopimus on sopimus, jonka ehdot on laadittu sellaisiksi, että ne soveltuvat käytettäviksi monien eri sopimuskumppanien kanssa.

Sopimus sisältää *keskeisiä määräyksiä*, esimerkiksi suoritusvelvollisuuden, ja *sivumääräyksiä*, kuten sopimukseen liittyvä takaus.

Sopimusoikeus oikeudenalana käsittelee sopimuksen tekemistä ja sitovuutta koskevia kysymyksiä. Sopimusrikkomuksen seuraamuksista on yleisiä säädöksiä kauppalaissa. Sopimusrikkomuksesta voi seurata korvausvelvollisuus.

## Historia
Abstrakti kirjoitustaito keksittiin Sumerissa kirjanpitoa varten. Vuoden 3000 eaa. tienoilla nuolenpääkirjoituksella pidettiin kirjaa hyödykkeiden vaihdosta ja pian myös veloista, ensimmäisistä kirjallisista sopimuksista.

## Valtiosopimukset
Valtiot tekevät keskenään valtiosopimuksia, joista tavallisia ovat kauppasopimukset, poliittiset sopimukset ja sotilaalliset sopimukset.

## Kansainvälistä terminologiaa
Monet nykypäivän kansainvälisen kaupan sopimustekniset termit perustuvat englanninkielisiin termeihin ja niistä johdettuihin akronyymeihin, joita joskus käytetään myös suomenkielisissä asiakirjoissa. Sopimusterminologiaan kuuluu esimerkiksi lupa aloittaa työ (, ATP), työn aloitus (, KO). 

Usein kaupallisten tahojen välisessä suhteessa tehdään juridisesti sitomattomia aiesopimuksia (, LOI) tai muistioita (, MOU), joiden varassa usein aloitetaan yhteistyö ennen varsinaista allekirjoitettua sopimusta.

## Katso myös
* Neuvottelu
* Älysopimus

## Lähteet

## Aiheesta muualla

* Principles of European Contract Law 
* United Nations Convention on Contracts for the International Sale of Goods, Vienna, 11 April 1980
* Basics of contract law (England and Wales) at lawteacher.net 
* Contracts Case Summaries  
* UK Contract Law Caselist 
* Cornell Law School
Pakkoavioliitto

**Pakkoavioliitto** on avioliitto, joka on solmittu vastoin toisen tai molempien osapuolien tahtoa. Yleensä liittoa motivoi suvun maineen parantaminen hankkimalla "puhdas" morsian, sosiaalinen status ja yhteiskuntaluokka, varallisuus tai vanhempien ystävyyssuhteet. Liitto on myös saatettu solmia jo ennen lapsen syntymää. Varakkaiden sukujen sekä kuninkaallisten avioituminen on tyypillisesti ennen ollut pakotettua ja tähdännyt tilojen yhdistymiseen ja tulevaisuuden turvaamiseen. Pakkoavioliitot ovat nykyisin laittomia länsimaissa sillä ne loukkaavat itsemääräämisoikeutta. Ihmisoikeusjärjestöt tekevät työtä niiden lopettamiseksi etenkin kehitysmaissa.

Pakkoavioliitosta erillinen käsite on järjestetty avioliitto. Siinä on kyse suvun järjestämästä liitosta, jossa morsianta ja sulhasta kuullaan.

## Länsimaissa

Saksassa tehdyn tutkimuksen mukaan pakkoavioliitot koskevat lähinnä nuoria musliminaisia. Avioliittoon pakotetuista 83,4 % oli muslimeja, kolmannes 17 tai alle ja 40 % 18&ndash;21-vuotiaita. Yleisin morsiamen kotimaa on Turkki, toisena Serbian, Kosovon ja Montenegron alue ja sen jälkeen Irak ja Afganistan.

Suomessa paljastuu vuosittain kymmeniä pakkoavioliiton uhreja. Pakkoavioliitto on voitu solmia Suomessa tai ulkomailla. Uskonnoista tätä kunniaan liittyvän väkivallan muotoa esiintyy YLE:n mukaan ainakin kristillisissä yhteisöissä.

Tanskassa ulkomaalaisen kanssa avioituvan Tanskan kansalaisen ja hänen puolisonsa on oltava vähintään 24-vuotiaita voidakseen asettua Tanskaan. Lakia perustellaan järjestettyjen avioliittojen vähentämisellä.

Britanniassa säädettiin Forced Marriage (Civil Protection) Act vuonna 2007 pakkoavioliittojen uhrien tueksi.

## Lähteet
Myrskylän työväenyhdistys

**Myrskylän työväenyhdistys** on 1905 perustettu työväenyhdistys. Se on ylläpitänyt työväentaloaan, Myrskylän Kinoa Myrskylän kirkonkylässä. 2000-luvulla yhdistyksen kiinteistöä on käytetty bingona tilausajoilla saapuville pelaajille, mutta tilan paloturvallisuusmääräysten vuoksi sitä määrää pelaajia ei voitu vastaanottaa tiloihin, jolla toiminta olisi saatu riittävän kannattavaksi. Myrskylän Kinon osoite on Kylänpääntie 1, 07600 Myrskylä.

## Vuosi 1918
Syksyllä 1917 porvoolaisten aloitteesta koolle kutsuttu Myrskylän palokunnan (suojeluskunnan) perustamiskokouksessa olevista oli puolet sosialidemokraatteja. Suojeluskunnan oli tarkoitus olla kunnallinen tasapainosuojeluskunta, mutta poliittinen kehitys sai aikaan sen, että sosialidemokraatit jättäytyivät pois sen toiminnasta.

Suomen Sosialidemokraattinen Puolue kehotti 1918 Suomen sisällissodan aikana paikallishallinnon perustamiseen. Myrskylässä ei oltu innokkaita, mutta Pukkilaan perustettiin kunnallishallituksen korvaavat hallintoelimet, mm. vallankumoustuomioistuin.

Myrskylän punakaarti koki suurimmat tappionsa Orimattilan taistelussa osasto Brandensteinia vastaan 13. huhtikuuta 1918. Kaatuneita oli 13. On ilmeistä, että Orimattilan kirkon hautausmaalla käydyn taistelun jälkeen saksalaiset eivät juuri ottaneet vankeja.

## Pohjois-Myrskylä

1920- ja 1930-luvulla Myrskylän työväentalo ja Myrskylän työväenyhdistys olivat verrattain kaukana Kylmäsuolta. Niin kauppa-asioilla kuin koulupiirin suhteenkin pohjoisosasta kuntaa suuntauduttiin yleensä Orimattilan eteläisimmässä kylässä Pakaalla olevan Pakaan työväentalon urheilu- ja huvipalveluihin.
Raaka-aine

**Raaka-aine** on jalostuskelpoinen luonnonvara tai puolivalmiste, josta jalostetaan valmiita lopputuotteita tai materiaaleja. Laajempi taloudellinen termi on tuotannontekijä. Raaka-aineiden tuottamista sanotaan alkutuotannoksi mutta myös biosfäärin yhteyttämistä kutsutaan alkutuotannoksi.

## Taloustiede
Taloustieteissä voidaan ajatella, että raaka-aineet eivät luo hyötyä sellaisenaan. Ne eivät maksa osinkoja, vuokraa tai korkoa sijoittajille. Raaka-aine vain on. Tilastot osoittavat, että sijoituksena ajateltuna raaka-aineiden keskimääräinen tuotto on nolla; tuotolla tarkoitetaan reaalituottoa eli todellista arvonnousua inflaation jälkeen.

Yllä kuvattu lähestymistapa on hyvin teoreettinen, sillä varsinkin viime aikojen raaka-aineiden hintojen nousu on saanut yritykset huomaamaan, että raaka-aineiden hinnoilla voi olla suurikin vaikutus tulokseen. Hyvin usein raaka-aineille on suuremmissa projekteissa arvioitu joku kustannus, jota raaka-aineen hinnan muuttuessa ei pystytä siirtämään valmiin tuotteen myyntihintaan. Yritykset ovat kasvavassa määrin kiinnittäneet huomiota tuotannontekijöidensä (raaka-aineiden) arvon suojaamiseen markkinoilla. Tätä voi tehdä muun muassa raaka-ainepörsseissä sekä monien uusien raaka-aineisiin linkitettyjen rahoitusinstrumenttien avulla.

Samoin ovat vuosikausia toimineet muun muassa maanviljelijät, jotka ovat myyneet satonsa sopivaksi katsomaansa aikaan jo ennen sen kypsymistä. Chicagon raaka-ainepörssi (Chicago Mercantile Exchange) on yksi suurimpia raaka-ainepörssejä, jossa voi käydä kauppaa vaikkapa pakastetulla tuoremehulla (frozen orange juice), kuten Eddie Murphy teki elokuvassa *[[Vaihtokaupat]]*.

## Jalostus
Raaka-aineiden muokkausta valmiiksi tuotteiksi tai muiksi aineiksi kutsutaan jalostukseksi eli jalostamiseksi. Esimerkiksi puuraaka-aineesta voidaan jalostaa paperia, rakennuspuuta ja huonekaluja. Usein jalostusvaiheita on monia. Esimerkiksi raakamalmi voidaan ensin jalostaa metalliksi, joka on raaka-ainetta seuraaville jalostusvaiheille. Metalleja voidaan käsitellä ja seostaa seoksiksi, joista voidaan valaa valmiita esineitä.

## Sijoittaminen raaka-aineisiin
Raaka-aineet ovat 1970-luvulta alkaen tuottaneet noin kaksinkertaisesti osakkeisiin nähden. Raaka-aineet ovat kuitenkin hyvin  riskikäs sijoituskohde, koska niiden hinnat vaihtelevat voimakkaasti. Hintojen vaihteluun on viime aikoina vaikuttanut myös sijoittajien spekulointi. 

Raaka-aineista kulta lienee vanhin sijoittamisen kohde ja väline. Kulta onkin siinä mielessä poikkeuksellinen raaka-aine, että sillä on historiallisestikin ollut valuuttaa korvaava arvo. Kultaan sijoitetaan epävarmoina aikoina, koska sen odotetaan tuovan vakautta, joka valuutoilta voi puuttua. Kultaharkkoihin sijoittamista helpompaa on nykyisin sijoittaminen kultaan linkitettyihin arvopapereihin. Myös Helsingin pörssissä voi sijoittaa kultaan sidottuun sertifikaattiin.

Pörssinoteerattu raaka-aine (ETC) on raaka-ainesijoittamiseen tarkoitettu sijoitustuote.

## Lähteet
Tutkija

**Tutkija** on Suomessa ammattinimike, ja tutkijan työnantaja on yleensä yliopisto, ammattikorkeakoulu, itsenäinen tutkimuslaitos tai suuryrityksen tutkimusosasto. Lisäksi tutkijoiksi kutsutaan tieteitä tai muita asioita intensiivisesti ilman tutkijan työtehtävää tutkivia henkilöitä. Tieteen tai tutkimuksen harrastajia kutsutaankin joskus yleistermillä harrastajatutkija sekä joillakin laajemmin harrastetuilla aloilla erilaisilla tutkija-termin johdannaisilla (esimerkiksi sukututkija).

## Koulutus

Tutkijana toimimiseen vaaditaan yleensä tutkimusalalta tai sen lähialalta suoritettu ylempi korkeakoulututkinto ja ammattimaisiin tutkijanvirkoihin tohtorin tutkinto. Suomessa tutkimushenkilöstöä on kaikkiaan noin 80&nbsp;000. Tutkijoista varsinainen tutkijankoulutus on noin 13 prosentilla. Tohtorintutkintoja suoritetaan vuosittain noin 1&nbsp;500.

## Urakehitys yliopistoissa

Suomessa yliopistollinen tutkijanura on neliportainen. Ensimmäiselle portaalle kuuluvat väitöskirjaa tekevät tohtorikoulutettavat eli nuoremmat tutkijat, toiselle tutkijatohtorit ja yliopisto-opettajat, kolmannelle yliopistonlehtorit, yliopistotutkijat ja apulaisprofessorit, ja neljännelle professorit. Yliopisto-opettajat, yliopistonlehtorit, yliopistotutkijat ja professorit ovat tyypillisesti vakinaisia työsuhteita, muut määräaikaisia. Neliportainen järjestelmä on jo yleisesti käytössä, mutta vanhasta järjestelmä on vielä jäänteitä näkyvissä (muun muassa assistentti-, yliassistentti- ja lehtorinimikkeet). Järjestelmä tuli käyttöön aluksi Helsingin ja Oulun yliopistoissa.

Yliopistoissa monet tutkijat pitävät myös luentoja tai antavat muuta opetusta. Työehtosopimus rajoittaa muuhun kuin tutkimukseen käytettävää aikaa erityisesti tohtorikoulutettavien osalta.

Tutkimuksen rahoitus voi tulla tutkijan edustaman laitoksen rahoituksesta tai ulkopuoliselta rahoittajalta, kuten säätiöltä, Suomen Akatemialta, Euroopan unionilta tai yrityksiltä. Erilaisten apurahojen turvin työskentelemisestä ei ole aikaisemmin kertynyt eläkettä eikä se edelleenkään tarjoa tavanomaista työntekijän sosiaaliturvaa, mikä on nähty ongelmallisena. Muita tutkijoiden urakehityksen haasteita ovat Suomessa muun muassa työsuhteiden epätyypillisyys, matalaksi koettu palkka, kilpailu työpaikoista ja tutkimusrahoituksesta sekä naistutkijoiden miestutkijoita hitaampi urakehitys.

## Katso myös

* Asiantuntija
* Diletantti
* Hyvä tieteellinen käytäntö
* Näennäistiede
* Tutkimuseettinen neuvottelukunta
* Tutkimusvilppi

## Lähteet

## Kirjallisuutta
* 

## Aiheesta muualla

* Merimaa, Juha: Pakoon yliopistolta. *Acatiimi* 4/2014.
Andrew Wakefield

**Andrew Wakefield** (s. 1957 Britannia) on lupansa menettänyt entinen lääkäri, joka on tutkimuksillaan pyrkinyt löytämään yhteyttä autismin ja MPR-rokotteen välille. Hänet tunnetaan rokotevastaisuudestaan. Wakefieldin vuonna 1998 julkaiseman tutkimuksen tulokset osoitettiin myöhemmin vääriksi ja hän menetti lääkärinoikeutensa Britanniassa.

## Kiistat

Vuonna 1998 tieteellinen julkaisu *[[Lancet|The Lancet]]* veti pois Wakefieldin tutkimuksen, joka käsitteli autismia ja MPR-kolmoisrokotetta. Britannian lääkärirekisterin General Medical Councilin (GMC) mukaan Wakefield toimi tavalla, joka oli epärehellinen, erehdyttävä ja vastuuntunnoton, tehdessään tutkimusta sen selvittämiseksi, onko suolistosairauksilla ja autismilla yhteyttä kolmoisrokotteeseen, joka suojaa tuhkarokolta, sikotaudilta ja vihurirokolta. Wakefieldin maine kyseenalaistui siinä vaiheessa, kun hänen tutkimuksensa epäonnistuivat eikä hän löytänyt yhteyttä MPR-kolmoisrokotteen ja autismin välillä. Monet perheet kuitenkin tukivat häntä epäonnistumisista huolimatta, vaikka perheitä moitittiin yhteistyöstä Wakefieldin kanssa.

*[[Proceedings of the National Academy of Sciences]]* -lehdessä vuonna 2012 julkaistussa artikkelissa mainittiin, että Wakefieldin vuoden 1998 julkaisu on siteeratuin tieteellinen julkaisu, joka on jouduttu vetämään pois väärennyksen takia. Sitä oli siteerattu 758 kertaa.

## Vaxxed

New Yorkissa järjestettävän Tribecan elokuvafestivaalin ohjelmistoon otettiin keväällä 2016 Wakefieldin ohjaama rokotevastainen elokuva *Vaxxed: From Cover-Up to Catastrophe*. Festivaalin perustajiin kuuluva Robert De Niro perusteli aluksi valintaa sillä, että sen haluttiin synnyttävän avointa keskustelua autismin syistä. Elokuva vedettiin kuitenkin pois sen herättämän vastustuksen vuoksi.

### Vaxxed II
Vuonna 2020 yhdysvaltalaiset rokotevastaiset Vaxxed-bussilla kulkevat aktivistit saivat julkaistuksi elokuvan *Vaxxed II: The People's Truth*, joka tunteisiin vetoavasti kertoo vammautuneista ja kuolevista lapsista ja heidän vanhempiensa luonnollisesta surusta. Yhteistä edelliselle on lasten omaisten suru ja hämmennys. Luonnollista on, että ihmiset haluavat ymmärtää tapahtunutta yhteiseksi lohdutuksekseen. Tieteelliset selvitykset eivät tosin ole löytäneet yhteyttä lasten sairastumisten ja rokotuksien välillä. Sen sijaan tiede on osoittanut rokotevastaisuuden lisäävän esimerkiksi vakavaa tuhkarokkoa lapsissa muun muassa Euroopassa. Andrew Wakefield on edelleen rokotevastaisen liikkeen ikoninen hahmo.

## Lähteet
Aavekipu

**Aavekipu, haamukipu **tai **aavesärky** on kivun tunne amputoidussa raajassa (myös haamuliikkeen aistiminen on mahdollista). Tämä kipuaistimus johtuu luultavasti ärsykkeistä, jotka tulevat amputoitua raajaa huoltaneista hermoista. Potilas tuntee pystyvänsä liikuttamaan amputoitua raajaansa aivan normaalisti, vaikka sitä ei enää ole. Uusimpien tutkimusten mukaan haamukipua voi esiintyä jopa silmässä silmäleikkauksen jälkeen.

Toisinaan aavekipua voi esiintyä jopa vuosien ajan, mutta potilas tottuu niihin yleensä pian. Joissakin tapauksissa aavesärkyä voi esiintyä vuosikymmeniä, eikä niihin totu. Joissakin tapauksissa aavesärkyyn voi saada apua tulehduskipulääkkeistä. Vakavissa tapauksissa tyngän hermoja voidaan leikata.

## Lähteet

## Aiheesta muualla
* Aavekipu Tohtori.fi
* Phantom touch Scholarpedia
Myllymäki

**Myllymäki** tarkoittaa seuraavia:

* Myllymäki, kaupunginosa Hämeenlinnassa
* Myllymäki, kaupunginosa Jämsänkoskella
* Myllymäki, kaupunginosa Kankaanpäässä
* Myllymäki, kylä Laitilassa
* Myllymäki, kaupunginosa Lappeenrannassa
* Myllymäki, puistoalue Uudessakaupungissa
* Myllymäki, kaupunginosa Vantaalla
* Myllymäki, kylä Ähtärissä
* Myllymäen rautatieasema Ähtärissä
* Myllymäki, laskettelukeskus Joutsenossa

## Myllymäki-nimisiä henkilöitä
Myllymäki on seuraavien suomalaisten henkilöiden sukunimi:
* Arvo Myllymäki (s. 1945), julkisoikeuden emeritusprofessori ja kirjailija
* Eeva-Liisa Myllymäki (o.s. *Kalliolahti*, s. 1948), juoksija
* Henri Myllymäki (s. 1986), salibandyn pelaaja
* Hertta Myllymäki (1920–2012), toimittaja
* Joonas Myllymäki (s. 1989), jalkapallomaalivahti
* Jouni Myllymäki (s. 1962), pikajuoksija
* Juha Myllymäki (s. 1946), jalkapalloilija
* Jussi Myllymäki (s. 1953), näyttelijä
* Kalle Myllymäki (1883–1933), taloudenhoitaja ja SDP:n kansanedustaja
* Kati Myllymäki (s. 1958), lääkäri ja järjestöjohtaja
* Lauri Myllymäki (1897–1967), Työväen ja pienviljelijäin puolueen ja SKDL:n kansanedustaja
* Matti Myllymäki (*Taisto Kovakanki*, 1951–2019), pellehyppääjä
* Mauri Myllymäki (s. 1946), pituushyppääjä ja urheiluselostaja
* Mia Myllymäki (s. 1985), insinööri ja kirjailija
* Pasi Myllymäki (s. 1950), underground-elokuvaohjaaja
* Pauli Myllymäki (1919–1980), päätoimittaja, kolumnisti ja tietokirjailija, Kalle Myllymäen poika
* Pekka Myllymäki (s. 1960), maanviljelijä, keskustalainen poliitikko
* Petri Myllymäki (s. 1962), tietojenkäsittelytieteen professori
* Petri Myllymäki (s. 1976), lentopalloilija
* Reino Myllymäki (s. 1964), mentori ja tietokirjailija
* Suvi Selvenius (o.s. *Myllymäki*, s. 1980), juoksija
* Tenho Myllymäki (1912–1970), toimittaja, pakinoitsija ja tiedotuspäällikkö, Kalle Myllymäen poika
* Tiina Myllymäki (s. 1985), balettitanssija
* Urho Myllymäki (1917–1995), harmonikansoittaja ja viulisti
* Ville Myllymäki (s. 1990), pikajuoksija.

## Katso myös
Aiheeseen liittyvät läheisesti myös

* E. Myllymäki Oy, Tampereella 1947–1988 toiminut linja-autoyritys
* Myllymäen koulu, peruskoulu Hämeenlinnassa
* Myllymäen koulu, peruskoulu Laitilassa
* Myllymäen koulu, peruskoulu Lappeenrannassa
* Myllymäen koulu, peruskoulu Vantaalla
* Myllymäen koulu, peruskoulu Ähtärissä
AIK

**Allmänna Idrottsklubben** (lyh. **AIK**) on vuonna 1891 perustettu urheiluseura. Seuran kotipaikka on Solna. AIK on yksi Ruotsin suurimmista ja perinteikkäimmistä urheiluseuroista. Sen lajivalikoimaan kuuluvat muun muassa jalkapallo, jääkiekko, jääpallo, käsipallo, keilailu, golf ja pöytätennis. Seura tunnetaan myös lempinimellä *Gnaget*.

## Historia
Ajatus AIK:n perustamisesta alkoi, kun veljekset Isidor ja Paul Behrens olivat kävelyllä Hantverkargatanilla, Tukholman keskustassa. He kävelivät nopeasti ja huomasivat, että heidän takanaan oli kaksi muuta nuorta. Vieraat yrittivät kävellä Behrensien ohi, joten he alkoivat kävellä nopeampaa vieraitten tehdessä samoin. Pian he alkoivat juosta. Kun Behrensit olivat päässeet kauas vieraista, Isidor sanoi, että heidän pitäisi perustaa uusi urheiluseura ja alkaa kilpailemaan muiden kanssa.

Veljekset alkoivat keräämään ystäviään, joilla oli kiinnostusta urheilua kohtaan ja pitivät kokouksen 15. helmikuuta 1891. Isidor esitteli ideansa kaikille ja muut pitivät siitä. He kaikki päättivät yhdessä seuran nimeksi Allmänna Indrottsklubben, joka on suomeksi "Yleinen urheiluseura". Nimen valinnalla pyrittiin siihen, että seura olisi avoin kaikille urheilua harrastaville.

Seurassa harrastettiin monia urheilulajeja, joista jalkapallo tuli mukaan 1896 ja neljä vuotta myöhemmin AIK voitti ensimmäisen Ruotsin mestaruuden. Jääpallossa seura alkoi kilpailla 1905. Kuten jalkapallossakin seura voitti neljä vuotta myöhemmin Ruotsin mestaruuden. Keilailu tuli mukaan 1910 ja jääkiekko 1921. Jääkiekossa AIK voitti ensimmäisen Ruotsin mestaruuden 1934. AIK-voitti Ruotsin mestaruuksia 1940–60 -luvuilla käsipallossa, luistelussa, keilailussa, sulkapallossa ja tenniksessä. Naisjoukkueita perustettiin 1970-luvulla jalkapallossa, jääpallossa ja keilailussa. Viimeisimpänä suurena lajina on tullut mukaan salibandy, jonka jaosto perustettiin 1996.

Seuran lempinimi "Gnaget" (suom. jyrsijä) syntyi 1920-luvulla, kun mustat pelipaidat pesujen jälkeen olivat muuttuneet harmaiksi, joka yhdistettiin rotan väritykseen. Nykyisen AIK-merkin loi Fritz Carling 1898. Merkki voitti "Maailman kauneimman merkin" tittelin kilpailussa Lontoossa.

## AIK:n lajijaostot
* AIK Bandy – jääpallo.
* AIK Bordtennis – pöytätennis.
* AIK Bowling – keilailu
* AIK Fotboll – miesten jalkapallo
* AIK Fotboll Damer – naisten jalkapallo
* AIK Golf – golf
* AIK Handboll – käsipallo
* AIK IF – jääkiekko
* AIK Innebandy – salibandy

## Lähteet
*

## Aiheesta muualla
* AIK:n viralliset sivut
David Hungate

**David Hungate** (s. 5. elokuuta 1948 Missouri, Yhdysvallat) on yhdysvaltalainen muusikko. Hän on rockyhtye Toton alkuperäinen basisti. Hungate soitti yhtyeessä vuosina 1977–1982 sen neljällä ensimmäisellä albumilla. Hän poistui yhtyeestä menestysalbumin *[[Toto IV]]* jälkeen luodakseen uraa studiomuusikkona Nashvillessä.

Hungate osallistui useiden menestysalbumien tekoon 1970-luvulla. Hän esiintyy muun muassa Boz Scaggsin albumilla *[[Silk Degrees]]* sekä Alice Cooperin albumilla *[[From the Inside]]*. Hungate soittaa useita instrumentteja ja hän on työskennellyt lukuisten country-muusikoiden kuten Chet Atkins kanssa. Hungate julkaisi vuonna 1990 sooloalbumin nimeltä *[[Souvenir (David Hungaten albumi)|Souvenir]]*, jolla soittaa Toton alkuperäisrumpali Jeff Porcaro. Hungate soitti bassokitaraa kaikilla Shania Twainin vuoden 1995 albumin *[[The Woman in Me]]* kappaleilla. Hungate palasi Totoon vuonna 2014 esiintymään yhtyeen kanssa ja soitti myös yhtyeen uudella albumilla *[[Toto XIV]]*.

Hungate opiskeli musiikkia Pohjois-Texasin yliopistossa. Hänen isänsä on kongressiedustaja ja tuomari William Hungate.

Vaikka Hungate soittaakin Toton albumilla *Toto IV*, albumin kappaleen ”Rosanna” musiikkivideolla esiintyy basistina hänen sijaan Mike Porcaro.

## Lähteet
* David Hungate - Biography - IMDb
Kerto

**Kerto** eli **toisinto** on runoudessa jotain tiettyä asiaa koskevan ilmaisun toistaminen eri sanoilla. Kerto voi kertoa asiasta myös eri näkökulmasta tai jopa asian vastakohdan. Kertoa käytetään varsinkin kalevalamittaisessa runoudessa, jossa se on tärkeä tehokeino. Kalevalamittaisessa runoudessa kerto koskee peräkkäisiä säkeitä siten, että yksi säe on toisen toisinto. Esimerkiksi

:*Pieni mies merestä nousi,*
:*uros aalloista yleni...*

**Toisintonimi** on erisnimen kertona eli toisintona käytetty toinen erisnimi. Esimerkki toisintonimen käytöstä:
:*Virkkoi lieto [[Lemminkäinen]]
:*sanoi kaunis Kaukomieli...
Ruby on Rails

**Ruby on Rails**, yleensä lyhyesti **Rails** tai **RoR**, on Ruby-ohjelmointikieleen pohjautuva ohjelmistokehys (). Se on avointa lähdekoodia.

Rails pohjautuu MVC-arkkitehtuuriin, ja on tarkoitettu lähinnä WWW-pohjaisten sovellusten luomiseen.

Muista WWW-kehyksistä Rails erottuu lähinnä tarvittavan ohjelmakoodin pienestä määrästä ja konfigurointitarpeen puutteesta. *Malli,* eli ohjelmointikielen näkemys tietokannan tauluista, rakennetaan lähes kokonaan automaattisesti: Ohjelmoija luo tyhjän luokan, ja Rails löytää automaattisesti samannimisen taulun tietokannasta ja päättelee mitä sarakkeita siinä on. *Näkymä*, eli HTML jonka käyttäjä näkee, luodaan suoraan HTML-paloista. *Ohjain*, eli luokka joka vastaa käyttäjän antamiin komentoihin, määritellään luokkana jonka metodiksi koodi kirjoitetaan - ja Rails tukee myös tyypillisten tietueiden luonnin, lukemisen, päivittämisen ja tuhoamisen mahdollistavien metodien automaattista määrittelyä.

Rails tukee myös muita toimintoja, kuten asynkronisia JavaScript-toimintoja (ns. Ajax-toiminnot), sähköpostin lähettämistä ja vastaanottamista, sekä Web Services -toimintoja.

Rails toimii lähes kaikissa käyttöjärjestelmissä missä Rubykin. Web-palvelimeksi sopii niin Rubyn mukana tuleva pieni WebRICK-palvelin kuin myös Apache tai Lighttpd. Tietokannaksi sopii myös moni – niin MySQL, PostgreSQL kuin SQLite ovat tuettuina, kuten myös moni kaupallisista palvelimista, kuten Oracle ja IBM DB2.

## Lähteet

## Aiheesta muualla
* Ruby on Railsin kotisivu 
* Ohjeita Ruby on Railsin käyttöön
Boston Consulting Group

**Boston Consulting Group** (BCG) on kansainvälinen konsultointiyritys. Nimensä mukaisesti sen ensimmäinen toimisto sijaitsi Bostonissa. Se perustettiin vuonna 1963. Yrityksellä on nykyään yli 90 toimistoa yli 50 maassa. Helsingin toimipiste perustettiin vuonna 1995.

Yritys teki Guggenheim Helsinki -suunnitelmaa varten arvion tulevan museon kävijämääristä. Yhtiön kansainvälisiä toimintoja johtaa Jason Guggenheim.

## Työkaluja
Laajimmalle levinneitä BCG:n strategiatyökaluja ovat:
* Kokemuskäyrä
* BCG-matriisi
* Kilpailuetumatriisi

## Lähteet

## Aiheesta muualla

* BCG:n kotisivut
Wieferichin alkuluku

**Wieferichin alkuluku** on sellainen alkuluku p, joka toteuttaa kongruenssin
2^{p-1}\equiv 1 (\mbox{mod }p^2).

Fermat'n pienen lauseen mukaan jokainen pariton alkuluku p toteuttaa ehdon 
2^{p-1}\equiv 1 (\mbox{mod }p). 
Siis luku p jakaa tasan luvun 2^{p-1}-1, joten luku (2^{p-1}-1)/p on aina kokonaisluku. 
Luku p on Wieferichin alkuluku, jos tämäkin kokonaisluku on tasan jaollinen
luvulla p.

Wieferich osoitti vuonna 1909, että jos ns. Fermat'n suuren lauseen ensimmäisellä tapauksella on olemassa vastaesimerkki eksponentilla p, niin tämä eksponentti on Wieferichin alkuluku.

Wieferichin alkulukuja on pyritty systemaattisesti etsimään tietokonetta apuna käyttäen.
Toistaiseksi ainoat tunnetut Wieferichin alkuluvut ovat 1093 ja 3511. 
Laajamittaisten tietokoneajojen avulla on saatu selville, että muita lukua 4\cdot 10^{12} pienempiä Wieferichin alkulukuja ei ole olemassa.

## Aiheesta muualla
* Wieferich@Home
Gordianus

**Gordianus** voi tarkoittaa seuraavia henkilöitä:

*Gordianus I (Marcus Antonius Gordianus Sempronianus Romanus Africanus), Rooman keisari vuonna 238
*Gordianus II (Marcus Antonius Gordianus Sempronianus Romanus Africanus), Rooman keisari vuonna 238
*Gordianus III (Marcus Antonius Gordianus Pius), Rooman keisari 238-244
Råby

**Råby** voi tarkoittaa seuraavia:

* Råby, taajama Håbon kunnassa Norjassa
* Rajakylä (ruots. *Råby*), Vantaan kaupunginosa
* Råby, sukunimenä:
** Torstein Råby, *Torstein Raaby* (1918–1964), norjalainen radisti ja tutkimusmatkailija.
Eugene McCarthy

**Eugene McCarthy** () oli yhdysvaltalainen poliitikko. Hän toimi pitkään Minnesotan senaattorina. McCarthy oli demokraattisen puolueen jäsen ja kuuluisa Vietnamin sodan vastustaja. Hän pyrki demokraattien presidenttiehdokkaaksi vuonna 1968 rauhanehdokkaana. McCarthy kuitenkin hävisi esivaalin silloiselle varapresidentille Hubert Humphreylle. Luovuttuaan politiikasta McCarthy julkaisi vanhoilla päivillään useita kirjoja.

## Lähteet

## Aiheesta muualla
Hubert Humphrey

**Hubert Horatio Humphrey II** () oli yhdysvaltalainen poliitikko. Hän kuului demokraattiseen puolueeseen ja toimi Lyndon B. Johnsonin varapresidenttinä 1965–1969. Humphrey valittiin vuonna 1968 demokraattisen puolueen presidenttiehdokkaaksi. Hän kuitenkin hävisi vaalit republikaanien ehdokkaalle Richard Nixonille. Humphrey yritti uudestaan 1972, mutta hävisi jo demokraattien esivaaleissa George McGovernille. Hän kuoli syöpään kotonaan Minnesotassa alkuvuodesta 1978.

Humphrey oli alkuperäiseltä koulutukseltaan farmaseutti, mutta loistavasti suoritettujen yliopisto-opintojen jälkeen hän toimi muun muassa poliittisen historian opettajana Minnesotan yliopistossa ja aikuiskasvatusohjelman johtajana Minnesotan osavaltiossa. 

Humphrey toimi Minneapolisin pormestarina vuodesta 1945 sekä Minnesotan senaattorina 1949–1964 ja 1971–1978. Jo toimiessaan Minneapolisin pormestarina Humphrey tuli tunnetuksi rotuerottelun voimakkaana vastustajana, ja hänellä oli suuri osuus vuonna 1964 säädetyn kansalaisoikeuslain aikaansaamisessa. Humphreyn poliittiset vastustajat arvostelivat häntä liiasta taipuisuudesta ja pehmeydestä.

## Lähteet

## Aiheesta muualla

*University of Texas Biography
*Account of 1948 Presidential Campaign  – Humphreyn puhe demokraattien puoluekokouksessa 1948 liitteenä
*Transcript, Hubert H. Humphrey Oral History Interview  August 17, 1971
Kielitoimisto

**Kielitoimisto** on yleisessä käytössä oleva nimitys Kotimaisten kielten keskuksen kielenhuolto-osastolle, jonka tehtävänä on huolehtia suomen kielen huollosta. Osasto palvelee yleisöä kielenhuoltoon liittyvissä asioissa ja vastaa suomen kieleen ja suomenkielisiin nimiin liittyviin kysymyksiin. Se tarjoaa muun muassa puhelinneuvontaa, tekstinhuoltoa ja koulutusta. Kielenhuolto-osaston johtajana toimii Salli Kankaanpää. Tätä ennen johtajana oli Pirjo Hiidenmaa.

Kotimaisten kielten keskuksella on lakiin perustuva velvollisuus kehittää ja huoltaa kotimaisia kieliä ilmaisuvälineinä, ja kielenhuolto-osasto vastaa tästä tehtävästä suomen kielen osalta. Kielitoimisto toimii kielenhuoltoviranomaisena, joka ohjaa ja kehittää suomen yleiskieltä.

## Historiaa
Suomalaisen Kirjallisuuden Seuran yhteydessä oli toiminut jo vuodesta 1903 kolmimiehinen kielitieteellinen valiokunta. Vuonna 1927 sitä laajennettiin Suomalaisen Kirjallisuuden Seuran kielivaliokunnaksi, ja sen oli määrä ohjata kaikkia suomalaisia oikeakielisyysasioissa. Vuonna 1945 valiokunnan yhteyteen perustettiin kielitoimisto, ja vuonna 1949 kielivaliokunta eli tuolloin kielilautakunta siirrettiin valtion ja Suomen Akatemian alaisuuteen. SKS:n Nykysuomen laitos siirtyi Suomen Akatemian suojiin vuonna 1960 ja kielitoimisto 10 vuotta myöhemmin. Vuonna 1976 perustettiin opetusministeriön alaisuuteen Kotimaisten kielten tutkimuskeskus (Kotus), johon Nykysuomen laitos siirrettiin Suomen Akatemiasta. Keskuksen nimi lyheni vuonna 2012 Kotimaisten kielten keskukseksi.

## Julkaisuja
* 
* 
* 
* 
* 

## Lähteet

## Aiheesta muualla
* Kielitoimiston kotisivut
Pylväs

**Pylväs** eli **kolonni** (< ) on vapaasti seisova, poikkileikkaukseltaan pyöreä pystytuki tai koristeellinen elementti arkkitehtuurissa. Rakennusteknisesti todellista painoa kantava pystysuora rakenneosa on pilari. Pylväiksi sanotaan myös muistopylväitä, jotka ovat irrallisia muistomerkkejä, eivät rakenteen osia. 

Varsinaisissa pylväissä on tavallisesti erotettavissa kolme osaa, baasi eli jalusta, varsi sekä kapiteeli eli pylvään pää. Vanhimmat tunnetut pylväät ovat arkkitehti Imhotepin käsialaa Egyptissä noin vuodelta 2600 eaa. Muinaisen Persian pääkaupungissa Persepoliissa ovat antiikin ajan kenties komeimmat pylväät. Nykyisin pylväitä käytetään usein tukemaan kaaria tai parvekkeita.

## Klassisessa arkkitehtuurissa

Pylväsarkkitehtuuri tunnetaan ennen kaikkea antiikin kreikkalaisesta ja roomalaisesta arkkitehtuurista ja sitä kautta yleisesti klassisesta arkkitehtuurista. Kreikkalaiset pylväät olivat alun perin puisia, ja rakennettiin myöhemmin kivestä.

Klassisessa arkkitehtuurissa pylväiden ulkonäköä ja käyttöä määrittävät niin kutsutut pylväsjärjestelmät, joita kutsutaan joskus myös tyylisuunniksi. Ne kehittyivät kreikkalaisten temppelien kehityksen myötä. Klassiset pylväsjärjestelmät ovat:

* Doorilainen pylväsjärjestelmä – Doorilaiset pylväät ovat rakenteeltaan yksinkertaisia ja muita tyylejä raskaamman näköisiä.
* Joonialainen pylväsjärjestelmä – Joonialaiset pylväät ovat doorilaisia hoikempia ja suhteessa pidempiä, ja niiden kapiteeli on rullamainen.
* Korinttilainen pylväsjärjestelmä – Korinttilaiset pylväät ovat hyvin samanlaisia kuin joonialaiset, mutta niiden kapiteeli on koristeltu akantinlehtiaiheella.

Klassiset pylvään osat ovat:

* Kapiteeli eli pylväänpää – Pylvään ylin osa, joka oli kussakin tyylisuunnassa erilainen. Kapiteeli koostui ulospäin kaartuvasta *[[ekinus|ekinuksesta]]* (doorilaisessa ja joonialaisessa tyylissä) tai akantinlehtin koristellusta *[[kalathos (arkkitehtuuri)|kalathoksesta]]* (korinttilaisessa tyylissä) sekä niiden yläpuolella olevasta *[[abakus (arkkitehtuuri)|abakus]]*-laatasta.
* Pylväänvarsi – Pylväänvarressa oli kanneluurit eli pystyuurteet, jotka olivat doorilaisissa pylväissä matalammat, ja joonialaisissa ja korinttilaisissa pylväissä syvemmät.
* Baasi – Pylvään jalusta, käytössä muissa paitsi doorilaisessa tyylissä. Koostui *toruksista* ja *skotiasta*. Baasin alapuolella oli stylobaatin päällä oleva *[[plintti]]* eli aluslaatta.

## Lähteet

* 

### Viitteet

## Aiheesta muualla
Björkhagen (Tukholma)

**Björkhagen** on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella (*Söderort*), ja kuuluu hallinnollisesti Skarpnäckin kaupunginosa-alueeseen. Kaupunginosaa rajaavat Kärrtorpin, Hammarbyhöjdenin ja Södra Hammarbyhamnenin kaupunginosat sekä Nackan kunta. 

Alue kuului Nackan kunnalle vuoden 1930 alkuun saakka. Aluetta alettiin asuttaa vuosina 1946–1950. Suurin osa Björkhagenin kaduista on nimetty skånelaisten tai blekingeläisten kaupunkien ja taajamien mukaan. Kaupunginosan keskus Björkhagsplan vihittiin käyttöön 1. lokakuuta vuonna 1959. 

## Katso myös
* Björkhagenin metroasema
Pheng Xat Lao

**Pheng Xat Lao** on Laosin kansallislaulu. Sen sävelsi Thongdy Sounthonevichit vuonna 1941 ja sanoitti Sisana Sisane. Kappale valittiin kansallislauluksi vuonna 1947. Alkuperäiset sanoitukset ovat laon kielellä. Kommunistien vallankaappauksen seurauksena Laosin kuninkaallisiin viittaavat sanoitukset poistettiin vuonna 1975.

## Lähteet
L-Innu Malti

**L-Innu Malti** on Maltan kansallislaulu. Sen sanoitukset kirjoitti Dun Karm Psaila ja musiikin sävelsi Robert Sammut. Kappale soitettiin ensimmäistä kertaa 3. helmikuuta 1923 ja se valittiin Maltan kansallislauluksi vuonna 1945. Sanoitukset ovat maltan kielellä.

## Sanoitukset
:Lil din l-art &#295;elwa, l-Omm li tatna isimha,
:&#294;ares, Mulej, kif dejjem Int &#295;arist:
:Ftakar li lilha bl-o&#295;la dawl libbist.

:Ag&#295;ti, kbir Alla, id-dehen lil min ja&#295;kimha,
:Rodd il-&#295;niena lis-sid, sa&#295;&#295;a 'l-&#295;addiem:
:Seddaq il-g&#295;aqda fil-Maltin u s-sliem.

## Lähteet
Dun Karm Psaila

**Dun Karm Psaila** (18. lokakuuta 1871 &ndash; 13. lokakuuta 1961) oli Maltan kansallisrunoilija ja pappi. Hän kirjoitti sanoitukset muun muassa Maltan kansallislauluun, L-Innu Maltiin. Dun Karm Psaila syntyi Żebbuġin kaupungissa.
La Renaissance

**La Renaissance** on Keski-Afrikan tasavallan kansallislaulu. Sen sanoituksen kirjoitti Keski-Afrikan tasavallan entinen pääministeri Barthélemy Boganda. Musiikin sävelsi Herbert Pepper, joka sävelsi myös Senegalin kansallislaulun, Pincez Tous vos Koras, Frappez les Balafonsin. La Renaissancea on käytetty Keski-Afrikan tasavallan kansallislauluna vuodesta 1960 lähtien.

## La Renaissance

## Lähteet
Väinö Penttala

**Väinö Verner Penttala** (myöh. **Vaissalo**, 16. tammikuuta 1897, Isokyrö − 28. helmikuuta 1976, Isokyrö), oli suomalainen painija ja olympiamitalisti.

Seuratasolla Penttala edusti Kyrön Voimaa ja valittiin myöhemmin sen kunniapuheenjohtajaksi. Hänet tunnettiin lempinimellä "Kyröön pantteri".

## Saavutuksia

* olympiahopeaa Antwerpen 1920 (vapaapaini, sarja 75 kg)
* SM-kultaa 1923, 1924, 1925 ja 1927 (vapaapaini), hopeaa 1917 ja pronssia 1918 (kreikkalais-roomalainen paini)

## Lähteet

*
The Tears

**The Tears** oli brittiläinen pop/rock -yhtye. Sen perustivat vuonna 2004 edellisvuonna hajonneen Sueden muusikot Brett Anderson ja Bernand Butler. Yhtyeen ainoa albumi *[[Here Come The Tears]]* ilmestyi 6. kesäkuuta 2005. Vuonna 2006 yhtye hajosi Andersonin siirryttyä soolouralle ja Butlerin keskittyessä musiikin kirjoittamiseen ja tuottamiseen.

## Kokoonpano

* Brett Anderson (laulu)
* Bernard Butler (kitara)
* Nathan Fisher (basso)
* Makoto Sakamato (rummut)
* Will Foster (sähköpiano)

## Julkaisut
### Albumit

* *Here Comes The Tears* (2005) (brittilistan #15)

### Singlet

* *Refugees* (2005) (brittilistan #9)
* *Lovers* (2005) (#24)

## Lähteet
* http://www.thetears.hk/main.asp
Lesotho Fatse La Bontata Rona

**Lesotho Fatse La Bontata Rona** on Lesothon kansallislaulu. Sen sanoitukset kirjoitti ranskalainen lähetyssaarnaaja François Coillard ja musiikin sävelsi Ferdinand-Samuel Laur. Kappaletta on käytetty Lesothon kansallislauluna vuodesta 1967 lähtien. Perinteisten afrikkalaisten musiikkivaikutteiden sijasta laulun sävellys ja sanoitukset ovat muodostuneet eri eurooppalaisista musiikkityyleistä, muun muassa sveitsiläisestä 1800–luvun laulukirjasta. Tämän seurauksena laulun sanat ja sävellys eivät sovi hyvin yhteen, ja alkuperäisen laulun viidestä säkeistöstä keskimmäiset on poistettu niiden perinteistä kulttuuria vastustavien sanojen vuoksi.

## Lesothonkieliset sanat

:LES&#332;TH&#332; FATŠE LA BO NTAT'A R&#332;NA

:Les&#333;th&#333; fatše la bo ntat'a r&#333;na;
:Ha ra mafatše le letle ke lona;
:Ke moo re hlahileng,
:ke moo re h&#333;lileng,
:Rea lerata,

:M&#333;lim&#333; ak'u b&#333;l&#333;ke Les&#333;th&#333;;
:U felise lintoa le matšoenyeho;
:Oho fatše lena;
:La bo ntata r&#333;na;
:Le be le khotso.

## Käännös
:Lesotho, isiemme maa,
:maitten joukossa olet kaikista kaunein
:Synnytit meidät
:sinussa meidät kasvatettiin
:Olet meille armas.

:Jumala, suojele Leshotoa
:Säästä sitä törmäyksiltä ja koettelemuksilta
:Oi minun maani,
:isieni maa,
:Olkoon rauha sinun.

## Lähteet
Aš al-Malik

**Aš al-Malik** (, ) on Saudi-Arabian kansallislaulu. Sen sanoituksen kirjoitti Ibrahim Khafaji vuonna 1935 ja musiikin sävelsi Abdul Rahman al-Khatib. Kappale valittiin Saudi-Arabian kansallislauluksi vuonna 1950. 

## Sanoitukset

*Arabiaksi:*

:سارعي للمجد و العلياء
:مجدي لخالق السماء
:و ارفعي الخفاق أخضر
:يحمل النور المسطر
:رددي الله أكبر ياموطني
:موطني قد عشت فخر المسلمين
:عاش الملك للعلم و الوطن

*Translitteraatio:*

:Sār‘ī li-l-majd wa l-‘alyā’, 
:Majjidī li-Ḵāliqi s-Samā'! 
:Wa-rfa‘ī l-ḵaffāqa ’aḵḍar 
:Yaḥmilu n-Nūra l-musaṭṭar 
:Raddidī: Allāhu ’akbar, yā mawṭinī! 
:Mawṭinī, qad ‘išta faḵra l-muslimīn 
:‘Āša l-Malik li-l-‘alam wa-l-waṭan!

*Suomeksi:*

:Kiiruhda kunniaan ja valtaan ylitse muiden,
:Kunnioita Luojaa taivaissa
:Ja nosta vihreä lippumme
:Joka kantaa valon tunnusta
:Toistaen: Jumala on suurin
:Oi kotimaani!
:Kotimaani, olet saanut elää muslimien kunniassa! 
:Kauan eläköön lippumme ja maamme kuningas!

## Lähteet
Alfred Moisiu

**Alfred Spiro Moisiu** (s. 1. joulukuuta 1929 Shkodra, Albania) on albanialainen sotilasjohtaja ja poliitikko, joka toimi Albanian presidenttinä 24. heinäkuuta 2002 – 23. heinäkuuta 2007.

## Lähteet

## Aiheesta muualla
Rexhep Meidani

**Rexhep Kemal Meidani** (s. 17. elokuuta 1944) on albanialainen poliitikko. Hän syntyi Elbasanin kaupungissa, Keski-Albaniassa ja toimi Albanian presidenttinä vuosina 1997–2002. Hänen edeltäjänsä oli Sali Berisha ja hänen seuraajansa oli Alfred Moisiu.

Meidani on opiskellut fysiikkaa ja toiminut ensin opettajana, myöhemmin luonnontieteellisen tiedekunnan dekaanina.

## Lähteet
Break the Cycle

**Break the Cycle** on yhdysvaltalaisen rock-yhtye Staindin kolmas albumi. Albumi äänitettiin vuonna 2000 ja julkaistiin 22. toukokuuta 2001. Break the Cyclestä tuli yhtyeen myydyin albumi. Viisi albumin kappaletta julkaistiin myös singleinä: *It's Been Awhile*, *Fade*, *Outside*, *For You* ja *Epiphany*. Kyseisistä kappaleista tehtiin myös videot. 

## Kappaleet
#"Open Your Eyes" - 3:33
#"Pressure" - 3:22
#"Fade" - 4:03
#"It's Been Awhile" - 4:25
#"Change" - 3:37
#"Can't Believe" - 2:48
#"Epiphany" - 4:18
#"Suffer" - 3:59
#"Warm Safe Place" - 4:35
#"For You" - 3:26
#"Outside" - 4:52
#"Waste" - 3:56
#"Take It" - 3:39

## Arvostelut
* AllMusic: 
* Soundi: 

## Lähteet
Barbara Bel Geddes

**Barbara Bel Geddes** (31. lokakuuta 1922 – 8. elokuuta 2005) oli yhdysvaltalainen näyttelijä.

Bel Geddesin elokuvaura alkoi vuonna 1947 Henry Fondan tähdittämästä elokuvasta *[[Pitkä yö (elokuva)|Pitkä yö]]* (*The Long Night*). Vuonna 1948 hän oli ehdolla parhaan naissivuosan Oscar-palkinnon saajaksi elokuvasta *[[Muistan äidin]]* (*I Remember Mama*, 1948). Hänen kuuluisin elokuvaroolinsa lienee Hitchcockin *[[Vertigo – punainen kyynel|Vertigossa]]* (1958), jossa hän näytteli päähenkilön entistä tyttöystävää. 

Bel Geddes menestyi loistavasti myös teatterissa ja hän oli pari kertaa ehdolla Tony-palkinnon saajaksi. 

Bel Geddesin tunnetuin roolityö on televisiosarja *[[Dallas (televisiosarja)|Dallasin]]* Miss Ellie. 1980-luvun suosituimpiin kuuluva sarja teki hänestä tunnetun ympäri maailman. Hän on myös ainut prime time -saippuatähti, joka on voittanut Emmy-palkinnon parhaana draamanäyttelijättärenä. Donna Reed tuurasi Bel Geddesiä 1984–1985 Miss Ellien roolissa tämän ollessa sairauslomalla sydänkohtauksen takia. 

Bel Geddes on kirjoittanut myös kaksi lastenkirjaa: *I Like to Be Me* (1963) ja *So Do I* (1972).

Bel Geddes kuoli keuhkosyöpään kotonaan Mainessa vuonna 2005.

Barbara Bel Geddesin isä oli lavastaja ja teollinen muotoilija Norman Bel Geddes.

## Lähteet

## Aiheesta muualla

* 
*
Aitoameebat

**Aitoameebat** (Amoebozoa) on yksisoluisten aitotumaisten eliöiden pääjakso.

## Elinympäristö
Monia aitoameeboita esiintyy makeassa vedessä, kosteassa maassa ja mädäntyvien kasvien pinnalla. Ne ovat yleisiä koe-eläimiä, koska niitä on helppo tutkia laboratoriossa.

## Liikkuminen
Aitoameebat liikkuvat muodostamalla solukalvostaan ulkonevia väliaikaisia valejalkoja. Valejalkojen takia ne näyttävät liikkuessaan jatkuvasti muuttavan muotoaan.

## Luokittelu
Aitoameeboiden pääryhmät:

* Pääjakso: **Aitoameebat** (Amoebozoa)
** Alajakso: Conosa
*** Osajakso: Arkkiamebat (Archamoebae)
**** Luokka: Archamoebea
*** Osajakso: Limasienet (Mycetozoa)
**** Luokka: Myxogastrea
**** Luokka: Stelamoeba
**** Luokka: Variosea
** Alajakso: Lobosa
*** Luokka: Discosea
*** Luokka: Tubulinea
** Alajakso: Protamoebae
*** Luokka: Breviatea

## Lähteet
Ameeba

**Ameeba** tarkoittaa seuraavia:

* amebat, yksisoluisia aitotumallisia eliöitä.
* Ameeba, suomalainen rap-artisti.
Ruutana (Kangasala)

**Ruutana** on Kangasalan 9. kaupunginosa kaupungin pohjoisosassa. Se sijaitsee Tampereelta tullessa heti kaupunginrajan takana valtatien 9 ja Tampere–Orivesi-radan varrella. Ruutana on vanha radanvarren omakotialue, jota on viime vuosina täydennysrakennettu. Ruutanan eteläpuolella oleva Iskelän alue rakennettiin 1950-luvulla Tampellan työntekijöiden asuinalueeksi. Asukkaita Ruutanassa on noin 3&nbsp;600.

Ruutana oli vuoteen 2020 saakka erillinen taajama, jossa asui vuoden 2019 lopussa 3&nbsp;591 asukasta. Vuonna 2020 Ruutana kasvoi yhteen Tampereen keskustaajaman kanssa, eikä näin ollen enää muodosta omaa taajamaansa.

## Palvelut
Kyläkeskuksessa on K-Market, parturi-kampaamo ja Ruutanan Oluthuone. Postipalvelut löytyvät Jyväskyläntien varresta Shell-huoltoasemalta. Huoltoasemalle johtaa 2000-luvulla rakennettu pyörätie. Tampereelta alueelle on vedetty myös kaapelitelevisioverkko. 

Ruutanassa on alakoulu, esikoulu, kunnallinen päiväkoti, terveysasema ja hammashoitola. Vuonna 2021 Ruutanaan valmistui uusi Monitoimitalo, jonka tiloissa on päiväkoti, seurakunnan tilat ja nuorisotilat. Yksityisyrittäjinä palveluita tarjoavat muun muassa parturi-kampaamo, kaksi yksityistä päiväkotia sekä yksityisiä perhepäivähoitajia. Seisakkeelta löytyy Oluthuoneen lisäksi eläinlääkärin ja hierojan palvelut. Koulun läheisyydessä on uima- ja veneranta. Katajajärven laavu Laureeninkallion lähellä on osa vaellusreitti Kaarinanpolkua.

## Liikenneyhteydet
Alue kuuluu nykyään Tampereen seututariffivyöhykkeeseen. Arkisin TKL:n linjanumero 28B/C Tampereelle kulkee 0,5–1 tunnin välein työmatka- ja koululaisliikenteen aikaan. Lauantaisin ja sunnuntaisin 28B ajaa tunnin välein. Kangasalan kirkolle linja 46 ajaa kouluaikoina. Kangasalan keskustaan on matkaa noin yhdeksän kilometriä ja Tampereen keskustaan noin 18 km. Ruutanan maantieyhteydet Tampereen suuntaan paranivat huomattavasti, kun valtatie 9 valmistui uudelleen rakennettuna taajaman pohjoispuolelle 1970-luvun alkupuolella. Ruutanassa pysähtyivät ennen myös Tampereelta Orivedelle ja Haapamäelle liikennöineet henkilöjunat Ruutanan seisakkeella.

## Haralanharju
Kulttuurihistoriallisesti merkittävä Haralanharju sijaitsee lähellä Ruutanaa Havisevantien varrella. Haralanharjulla on Topeliuksen muistokivi. Muistomerkin vieressä sijainnut vuonna 1932 rakennettu Haralanharjun näkötorni tuhoutui tuhopoltossa 2007. Uusi torni otettiin käyttöön vuonna 2009.

## Lähteet
Sri Lanka Matha

**Sri Lanka Matha** on Sri Lankan kansallislaulu. Sen sanoitukset ja musiikin teki Ananda Samarakoon vuonna 1940. Kappaletta on käytetty Sri Lankan kansallislauluna 22. marraskuuta 1951 lähtien. 

## Sanoitukset
:Sri Lanka Matha, apa Sri Lanka,
:Namo Namo Namo Namo Matha.
:Sundara siri barini,
:Surendi athi Sobamana Lanka
:Dhanya dhanaya neka mal pala thuru piri, jaya bhoomiya ramya.
:Apa hata sapa siri setha sadana, jee vanaye Matha!
:Piliganu mana apa bhakti pooja,
:Namo Namo Matha.
:Apa Sri Lanka,
:Namo Namo Namo Namo Matha,
:apa Sri Lanka, Namo Namo Namo Namo Matha.
:Obave apa vidya obamaya apa sathya obave apa shakti
:apa hada thula bhakti oba apa aloke
:apage anuprane oba apa jeevana ve
:apa muktiya obave
:Nava jeevana demine nithina apa
:Pubudu karan matha
:Gnana veerya vadavamina ragena yanu
:mana jaya bhoomi kara
:Eka mavekuge daru kala bavina
:yamu yamu wee nopama
:Prema vadamu sama bheda durara da Namo Namo Matha
:Apa Sri Lanka, 
:Namo Namo Namo Namo Matha.
:Apa Sri Lanka, 
:Namo Namo Namo Namo Matha!

## Sri Lanka Thaaye

:Srii langkA thAyE - wam Srii langkA 
:wamO wamO wamO wamO thAyE 

:wallezil poli sIraNi 
:walangkaL yAvum niRai vAnmaNi langkA 
:njAlam pukaz vaLa vayal wathi malai malar 
:waRunjsOlai koL langkA 
:wamathuRu pukalitam ena oLirvAy 
:wamathuthi El thAyE 
:wamathalai ninathati mEl vaiththOmE 
:wamathuyirE thAyE - wam Srii langkA 
:wamO wamO wamO wamO thAyE 

:wamathAraruL AnAy 
:wavai thavir uNarvAnAy 
:wamathOr valiyAnAy 
:wavil suthanthiram AnAy 
:wamathiLamaiyai wattE 
:waku mati thanaiyOttE 
:amaivuRum aRivutanE 
:atalseRi thuNivaruLE - wam Srii langkA 
:wamO wamO wamO wamO thAyE 

:wamathOr oLi vaLamE 
:waRiya malar ena nilavum thAyE 
:yAmellAm oru karuNai anaipayantha 
:ezilkoL sEykaL enavE 
:iyaluRu piLavukaL thamai aRavE 
:izivena nIkkituvOm 
:Iza sirOmaNi vAzvuRu pUmaNi 
:wamO wamO thAyE - wam Srii langkA 
:wamO wamO wamO wamO thAyE

## Lähteet
Tampereen Tietoverkko

**Tampereen Tietoverkko Oy** (TTV) oli vuonna 1973 perustettu suomalainen kaapelitelevisioyhtiö, jonka hallussa ollut verkko oli maan toiseksi suurin yhtenäinen kaapelitelevisioverkko.

Yhtiö toimi Tampereella ja sen lähikunnissa. TTV rakennutti ja markkinoi kaapeliverkkoa, välitti verkossa useita kaikkien nähtävissä olevia peruskanavia ja tarjosi kotipäätteen avulla tilattaviksi lukuisia erityyppisiä maksukanavia.

TTV sulautui Elisaan 1. maaliskuuta 2018.

## Lähteet

## Aiheesta muualla

*Tampereen Tietoverkko Oy
Sisilian kieli

**Sisilia** (sisiliaksi *sicilianu*) on pääasiassa Sisilian saarella ja jonkin verran muualla Italian eteläosissa puhuttava romaaninen kieli. Kieltä puhuu äidinkielenään noin 4,7 miljoonaa ihmistä. Sisilia on läheistä sukua italialle ja kielet ovat pitkälti keskenään ymmärrettäviä. Myös sisilialla on joitakin murteita. Kielessä on lainoja muun muassa kreikasta, arabiasta, katalaanista ja espanjasta. 

Sisilia jakautuu kahdeksaan päämurteeseen. Kielen katsotaan olevan jonkin verran uhattuna, sillä puhujilla on entistä suuremmat paineet käyttää standardi-italiaa omien murteidensa sijaan. 

Sisilialla ei ole virallista asemaa Sisilian maakunnassa eikä sitä opeteta kouluissa. 

## Fonologia

### Konsonantit

Lähde: 

### Vokaalit

Lähde: 

## Lähteet

## Aiheesta muualla

*Sisilia-englanti-sanakirja